Timbroù Dominika

Dominika pe Kenglad Dominika ent-ofisiel, zo un enezenn hag ur vro er Mor Karib. Unan eus Inizi an Avel eo.

Trevadenn ar Rouantelezh-Unanet e voe Dominika etre 1833 ha 1968. Tapout a reas hevlene statud ur Gevelerezh frank gant Breizh-Veur a badas 10 vloaz. D'an 3 a viz Gwengolo 1978 e teuas da vezañ dizalc'h.

War atiz melestradurezh Postoù Breizh-Veur e voe digoret ur burev-post e Roseau e 1845. Implijet e veze ur siell « Paid at Dominica » (Paeet e Dominika) evit kachediñ al lizhiri.  Etre 1858 ha miz Ebrel 1860 e veze implijet timbroù ar Rouantelezh-Unanet, kachedet gant ar merk-post A07.

D'ar 4 a viz Mae 1874 e embannas Dominika he zimbroù kentañ, ur rummad ennañ timbroù 1 penny, 6 pence, hag 1 shilling. N’eo ket ur souezhenn e voe dibabet, evel er peurrest eus an impalaeriezh, lakaat war-wel penn ar rouanez Victoria, e-barzh ur framm hirgelc'hiek, gant an enskrivadur "DOMINICA POSTAGE".

Adembannet e voe an timbroù gant talvoudoù-gwerzh, livioù hag ur filigran nevez betek 1890. Timbroù an Antilhez Bihanañ saoz (Inizi an Avel) a voe graet anezhe etre 1890 ha 1903. Ar bloaz-se eo e teuas er-maez un timbr gant skeudenn Roseau, kêr-benn ar vro.

Etre 1938 ha 1947 e teuas er-maez ar rummad timbroù « touristel » kentañ : skeudennoù ul lenn dour dous, ar stêr Layou, an dastum sitroñs hag ul lenn dour tomm. War vord pep timbr emañ poltred a-fas ar roue George VI.


Degemeret e voe dollar Antilhez Breizh-Veur e Dominika e 1949. An embannadur kentañ gant ar moneiz nevez a voe timbr-lid 75vet deiz-ha-bloaz Unvaniezh Postoù ar Bed e miz Here.

Ur rummad a seurt-se a voe embannet e 1951, gant poltred ar roue, koshoc’h avat. An heveleb heuliadenn a voe savet e 1954 gant dremm e verc’h Elesbed II. 

Statud nevez an enezenn a voe lidet e 1968 dre produiñ timbroù dreistmoullet ASSOCIATED STATEHOOD (= Stad kevredet e saozneg).
Un tamm a dimbroù a voe lakaet e gwerzh etre 1968 ha 1978, an darn vrasañ o plediñ gant an natur (loened, fleurennoù…), gizioù ar vro, ha degouezhoù ar bed (ar C’hoarioù Olimpek, emvod-meur ar skouted…).

Pa voe dizalc’h da vat Dominika e 1978 e reas ar velestradurezh an dibab ober ur greanterezh eus an dimbrawouriezh. Kantadoù a dimbroù a veze embannet bep bloaz evit mad dastumerien ar bed kentoc’h evit respont da c’houlenn annezidi ar vro.
Pell diouzh sevenadur ar vro e oa an temoù dibabet evit skeudenniñ an timbroù : loened ar ragistor, kizhier, kirri-nij, ar briñsez Diana, tudennoù tresadennoù-bev Disney, Elvis Presley, harozed ar sinema e Japan (!), livadurioù Sina e-pad an  hag an … Tremen 250 timbr a voe embannet er bloaz 2000, pa oa tro 70 000 den o vevañ war an enezenn d’ar c’houlz-se.

 Timbroù fazius  
E 1886 e rankas melestradurezh Postoù Dominika taliñ ouzh un diouer a dimbroù hanter-penny hag ur penny war an enezenn, ha divizout a reas dreistmoullañ an timbroù 6 penny gant Half Penny hag an timbroù 1 shilling gant One Penny. Abalamour da fazi ar mouller e voe moullet ur bajennad (pe marteze nebeutoc'h) anezho 60 timbr gant un talvoud-gwerzh 6 penny gant ar gerioù One Penny.

Merzet e voe ar fazi, met gouzout a reer e oa bet kaset gant an aotrou W. Porter, Teñzorer-meur an drevadenn, ul lizher gant dek eus an timbroù dreistmoullet fall d'an aotrou A. C. Emerson, ur marc'hadour timbroù e Londrez. An darn vrasañ eus an timbroù fazius a yeas da get ha ne voent ket kavet morse, distrujet e oant bet moarvat. Hervez lod e vefent e-touez an timbroù ralañ er bed.

Dominika, Timbroù
Rummad:Dominika